《午日昭应宫送陈深渊得兽字》
明代·顾清

危弦激清湍，奇香袅金兽。佳辰良友集，高宴启清昼。

维时值升平，四郊息烽堠。缙绅多暇日，遨赏遗俗旧。

况兹金玉人，声价儒林右。十年期破的，一矢尚虚彀。

于焉送将归，不饮复何有。薰风晚更起，叠嶂远仍秀。

遐观穷八纮，醉舞翻两袖。区区蛮触争，琐细安足究。

尚怀禹稷心，未忍苍生瘦。往者勿复云，来日知未后。

三年家政成，洗耳明光奏。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。